מחנה ה. מ. סמית

מחנה ה. מ. סמית (באנגלית: Camp H. M. Smith) הוא מתקן של חיל הנחתים של ארצות הברית, הממוקם ביישוב הלאווה (Halawa) שבאי אואהו, הוואי, בסמוך לשכונת הלאווה הייטס. המחנה משמש כמפקדה של הפיקוד האינדו-פסיפי של ארצות הברית (INDOPACOM), של פיקוד המבצעים המיוחדים של אזור הפסיפיק ושל פיקוד חיל הנחתים באזור האוקיינוס השקט.

 היסטוריה 
ב־8 ביוני 1955 שונה שמו של המתקן, שנודע במקור כבית החולים הימי איֵיאָה (Aiea Naval Hospital), ונקרא על שמו של הגנרל המנוח הולנד מקאינטייר “האולין’ מאד” סמית, מדמויות המפתח של מלחמת העולם השנייה והמפקד הכללי הראשון של Fleet Marine Force Pacific.

ב־17 במרץ 1941 אישר הקונגרס של ארצות הברית את רכישת הקרקע, שהייתה אז שדה קני סוכר, לצורך הקמת בית חולים ימי. עבודות הבנייה החלו ביולי אותה שנה והתקדמו באיטיות יחסית. לאחר ההתקפה היפנית על פרל הארבור ב־7 בדצמבר 1941 הואצה הבנייה, והמתקן – שתוכנן להכיל 1,650 מיטות – הושלם במהירות. בית החולים נחנך רשמית ב־11 בנובמבר 1942 בנוכחות אדמירל צ’סטר ו’ נימיץ, אם כי הרחבתו נמשכה גם לאחר מכן.

במהלך מלחמת העולם השנייה שימש בית החולים איֵיאָה תחנת מעבר מרכזית לאלפי מלחים ונחתים פצועים בדרכם חזרה הביתה מהלחימה בזירת האוקיינוס השקט. פעילותו הגיעה לשיאה לאחר הקרב הקשה על איוו ג’ימה בפברואר–מרץ 1945, אז טופלו בו בו־זמנית 5,676 חולים.

ב־1 ביוני 1949 הוצא בית החולים משירות, ומתקני הרפואה של הצבא והצי אוחדו במרכז הרפואי הצבאי טריפלר (Tripler Army Medical Center). בשנת 1950 החלה טריטוריית הוואי במשא ומתן לרכישת המתחם לצורך הקמת סנטוריום לשחפת.

עם זאת, בשנת 1955 בחר חיל הנחתים של ארצות הברית באתר כמקום מושבה של מפקדת Fleet Marine Force Pacific. הנחתים הראשונים נכנסו למקום באוקטובר 1955, והמחנה הוכנס לפעילות מלאה כשבועיים בלבד לפני טקס חנוכתו הרשמי, שנערך ב־31 בינואר 1956.

באוקטובר 1957 הפך מחנה סמית גם למפקדת המפקד העליון של פיקוד האוקיינוס השקט של ארצות הברית, אשר עד אז חלק מפקדה עם מפקדת צי האוקיינוס השקט במקאלפה, סמוך לפרל הארבור. שני הפיקודים עמדו תחת אותו מפקד עד 13 בינואר 1958, אז מונה קצין נפרד לפיקוד על צי האוקיינוס השקט. ביולי 1992 הוגדר Fleet Marine Force Pacific מחדש כפיקוד הזרוע בשם “Marine Forces Pacific”, ובאפריל 1994 עברה האחריות המבצעית על מחנה ה. מ. סמית לידי Marine Corps Base Hawaii.

בשנת 1941 עמדה עלות רכישת 0.89 קמ"ר של קרקע המחנה, בבעלות מלאה (fee simple), על 912,000 דולר, וההשקעה בפיתוח ובתשתיות הסתכמה בכ־14 מיליון דולר נוספים. כיום כולל מחנה סמית 0.89 קמ"ר בשטח המחנה המרכזי, 0.55 קמ"ר במטווח פואולואה (Puʻuloa Rifle Range) שבאיווה ביץ’, ו־0.25 קמ"ר באזור הדיור מנאנה (Manana Housing). המחנה ייחודי בכך שהוא מתקן חיל הנחתים היחיד המספק תמיכה לפיקודים אסטרטגיים משולבים ברמת זירת אחריות רחבה.

 גלריה 

 קישורים חיצוניים 

קטגוריה:בסיסי צבא בארצות הברית
קטגוריה:פיקוד האינדו-פסיפי של ארצות הברית
קטגוריה:בסיסי חיל הנחתים של ארצות הברית
קטגוריה:אואהו